Το **Volvo XC90** είναι μεσαίο πολυτελές SUV αυτοκίνητο, που παράγεται από τη σουηδική αυτοκινητοβιομηχανία Volvo, από τον Αύγουστο του 2002 έως σήμερα, σε δύο γενιές. Το μοντέλο αξιολογήθηκε εξ αρχής ως πρωτοποριακό στον τομέα της ασφάλειας, ενώ παράλληλα η πρώτη γενιά του ήταν και το πρώτο SUV (Sport Utility Vehicle) στην ιστορία της εταιρείας. Η δεύτερη γενιά του XC90 παρουσιάστηκε τον Αύγουστο του 2014 και απέσπασε ανάλογα θετικά σχόλια για τις καινοτομίες του στην ασφάλεια. Μάλιστα και οι δύο γενιές του XC90 κέρδισαν το βραβείο του «SUV της Χρονιάς» (Sport Utility of the Year) του αμερικανικού περιοδικού Motor Trend κατά την εισαγωγή τους στις Ηνωμένες Πολιτείες, καθώς και πλήθος επιπρόσθετων βραβείων διεθνώς.

Διαχρονικά, το μοντέλο συνεχίζει να διατηρεί τον ρόλο του κορυφαίου SUV στην παλέτα της εταιρείας. Ο διάδοχος του XC90 είναι το αποκλειστικά 7-θέσιο αμιγώς ηλεκτροκίνητο SUV Volvo EX90, που αποκαλύφθηκε τον Νοέμβριο του 2022, και θα κυκλοφορήσει μέσα στο 2024.

Πρώτη γενιά
-----------

### Εξέλιξη

Η εξέλιξη του XC90 ξεκίνησε τον Μάιο του 1999 και βασίστηκε στην πλατφόρμα P2, η οποία ήταν κοινή με το σεντάν Volvo S80 πρώτης γενιάς, του 1998 - 2006, και με άλλα μεγάλα μοντέλα της Volvo. Ο αποφασιστικός παράγοντας που ώθησε τη Volvo να εξελίξει το πρώτο SUV στην ιστορία της, ήταν η νέα τότε μόδα των SUV και ιδίως η δημιουργία και τεράστια εμπορική επιτυχία των SUV πολυτελείας, μιας νέας τότε κατηγορίας, από αντίπαλες εταιρείες. Οι εταιρείες αυτές είχαν αρχίσει να παράγουν και να κυκλοφορούν SUV για πρώτη φορά στην ιστορία τους, ενάντια στην έως τότε παράδοσή τους, και τελικώς όλες δικαιώθηκαν. Η μόδα αυτή ξεκίνησε στα μέσα του 1997 με την Mercedes-Benz M-Class W163 και το Lincoln Navigator, ενώ στα τέλη του 1998 ακολούθησε η Cadillac Escalade και έναν χρόνο μετά η BMW X5 E53, η οποία κυκλοφόρησε για πρώτη φορά στις ΗΠΑ τον Δεκέμβριο του 1999 και στην Ευρώπη τον Μάιο του 2000. Παράλληλα, είχε γίνει ήδη γνωστή η εξέλιξη και προετοιμασία των Volkswagen Touareg και Porsche Cayenne, τα οποία εξελίχθηκαν από κοινού, στα πλαίσια συνεργασίας του Ομίλου Volkswagen με την Porsche (κατά ιστορική ειρωνεία, η Porsche τελικώς εξαγοράστηκε από τον Όμιλο σταδιακά, μεταξύ του 2009 και του 2012), και μπήκαν στην παραγωγή στα τέλη του 2002. Για την ιστορία, στα τέλη του 2005 ο Όμιλος Volkswagen προσέθεσε και το Audi Q7, μοντέλο στενά συγγενικό με τα δύο προηγούμενα SUV.

Ως αποτέλεσμα, η Volvo είχε πλέον αντιληφθεί ότι είχε γίνει επιτακτική η ανάγκη να προσθέσει και SUV στην παλέτα της, καθώς μάλιστα βρισκόταν τότε και σε κρίσιμη φάση ριζικής ανανέωσης όλων των μοντέλων της. Ο σκοπός αυτής της ανανέωσης, ήταν να αλλάξει το αισθητικό ίματζ της, σπάζοντας την έως τότε συντηρητική της εικόνα και εισάγοντας ένα πιο δυναμικό ντιζάιν στα μοντέλα της, προκειμένου να καταφέρει εμπορική απήχηση και στο νεανικό κοινό. Χρονολογικά, το πρώτο μοντέλο που εκπλήρωσε αυτό τον στόχο, επιτυγχάνοντας να προσελκύσει το ενδιαφέρον και πολλών υποψήφιων αγοραστών μικρότερων ηλικιών, ήταν το 2-πορτο κουπέ Volvo C70, που κυκλοφόρησε τον Απρίλιο του 1997, ενώ το πρώτο σεντάν ήταν το Volvo S80 πρώτης γενιάς, που κυκλοφόρησε τον Ιούνιο του 1998.

Με βάση την πλατφόρμα P2 και τα μηχανικά μέρη του ήδη πολύ ικανού και εμπορικά επιτυχημένου S80 εξελίχθηκε και το πρώτο SUV της Volvo. Όπως και στο S80, η αισθητική του νέου SUV διαμορφώθηκε επίσης από τον Βρετανό Πήτερ Χόρμπουρι (Peter Horbury), ο οποίος ήταν τότε επικεφαλής του σχεδιαστικού τμήματος της φίρμας και σχεδίασε όλα τα μοντέλα της Volvo που έκαναν ντεμπούτο μεταξύ του 1995 και του 2006. Ως αποτέλεσμα, το πρώτο της SUV ακολούθησε την αισθητική φιλοσοφία της Volvo κατά την χρονική αυτή περίοδο. Οι τελικές λεπτομέρειες διαμορφώθηκαν από τον Νταγκ Φράσερ (Doug Frasher), όπως είχε συμβεί και με το S80 πρώτης γενιάς.

### Παρουσίαση και διακρίσεις

Μια πρώτη εντύπωση για το επερχόμενο πολυτελές SUV της εταιρείας, δόθηκε τον Ιανουάριο του 2001 στο Σαλόνι Αυτοκινήτου του Ντιτρόιτ, όταν η Volvo παρουσίασε το πρωτότυπο **Adventure Concept Car**, για να μελετήσει τις αντιδράσεις του κοινού απέναντι στη διαφαινόμενη αισθητική του μοντέλου. Η υποδοχή του κοινού ήταν ιδιαίτερα θετική και τον Νοέμβριο του 2001 η Volvo έδειξε την πρώτη επίσημη φωτογραφία του μπροστινού μέρους του τελικού μοντέλου παραγωγής, ενώ ταυτόχρονα ανακοίνωσε ότι είχε λάβει την ονομασία XC90. Να σημειωθεί ότι η ονοματολογία «XC» σε όλα τα SUV της Volvo προέρχεται από το «Cross (X) Country» και υποδηλώνει τα εκτός δρόμου οχήματα SUV με κίνηση στους 4 τροχούς και μεγαλύτερη απόσταση από το έδαφος.

Επίσημα αποκαλύφθηκε στο Σαλόνι Αυτοκινήτου του Ντιτρόιτ στις 7 Ιανουαρίου 2002 και μπήκε στη μαζική παραγωγή τον Αύγουστο, με τις πρώτες πωλήσεις να ξεκινούν τον Οκτώβριο του ίδιου έτους στις ΗΠΑ, για τη σεζόν (model year) του 2003, ενώ στην Ευρώπη έγινε για πρώτη φορά διαθέσιμο στις αρχές του 2003 και εντός του ίδιου έτους ακολούθησαν και οι άλλες αγορές διεθνώς. Κέρδισε το βραβείο του Αυτοκινήτου της Χρονιάς της Βόρειας Αμερικής (North American Car of the Year), καθώς και το βραβείο του SUV της Χρονιάς (Sport Utility of the Year) του αμερικανικού περιοδικού Motor Trend για το 2003, όπως συνέβη μάλιστα και με τη δεύτερη γενιά του XC90 το 2015, ενώ σε παγκόσμια κλίμακα κέρδισε πάνω από 110 βραβεία σε όλη τη διάρκεια της καριέρας του.

### Εμπορική πορεία

Από την πρώτη στιγμή κυκλοφορίας του, το XC90 σημείωσε τεράστια εμπορική επιτυχία σε όλα τα κράτη, ενώ υπήρξαν και πάνω από 15.000 παραγγελίες πριν το λανσάρισμα, με αποτέλεσμα μια πολύμηνη λίστα αναμονής σε ορισμένες αγορές μέσα στο έτος 2003, προτού η μαζική παραγωγή αυξηθεί περαιτέρω ώστε να καλυφθεί η υπερβολικά μεγάλη ζήτηση. Ενδεικτικώς, ενώ ο αρχικός στόχος της Volvo ήταν οι 50.000 πωλήσεις ετησίως, από τις οποίες το 65% για τη Βόρεια Αμερική, το 25% για την Ευρώπη και το υπόλοιπο 10% για τις άλλες αγορές του κόσμου, το 2003 πώλησε 62.177 αντίτυπα διεθνώς, ενώ το 2004 και το 2005 έφτασε να γίνει και παγκοσμίως το νούμερο 1 σε πωλήσεις μοντέλο της μάρκας, με 84.032 και 85.994 πωληθέντα XC90 αντίστοιχα. Ειδικότερα στις Ηνωμένες Πολιτείες, παρέμεινε σταθερά το νούμερο 1 σε πωλήσεις μοντέλο της Volvo, επί όλα τα έτη εξαγωγής του. 

Αν και εμπορικά το XC90 δεν μπόρεσε ποτέ να «εκθρονίσει» τα αντίπαλα μοντέλα του γερμανικού κατεστημένου, ωστόσο η Volvo σύντομα σε ολόκληρη την Ευρώπη και τη Βόρεια Αμερική, αλλά και στις άλλες ηπείρους, καθιερώθηκε οριστικά και μέχρι σήμερα ως φίρμα κατασκευής πολυτελών αυτοκινήτων, σε συνδυασμό και με την εμπορική επιτυχία άλλων μοντέλων της, τόσο σεντάν όσο και SUV. Μάλιστα είναι χαρακτηριστικό ότι ακόμα και στη Γερμανία, παρά την πληθώρα εγχώριων SUV πολυτελείας στη χώρα αυτή, το XC90 ήταν το μοναδικό διαφορετικής εθνικότητας SUV πολυτελείας που κατάφερε «να μπει σφήνα» ανάμεσα στα αντίστοιχα γερμανικά μοντέλα και να καταφέρει μεγάλη απήχηση. Ενδεικτικώς, παρουσιάζονται οι ετήσιες πωλήσεις του XC90 στη Γερμανία το έτος 2007 σε σύγκριση με τα αντίπαλα μοντέλα. Μαζί με το κάθε μοντέλο, αναφέρεται και το έτος που κυκλοφόρησε για πρώτη φορά η τότε γενιά του.

Volvo XC90 T6 του 2006, σε φωτογραφία τον Απρίλιο του 2006, μόλις 1 μήνα πριν τη διακοπή της παραγωγής της έκδοσης T6.

| Μοντέλο | Πωλήσεις |
| --- | --- |
| Mercedes-Benz W164 (2005) | 18.394 |
| BMW X5 E70 (2006) | 14.436 |
| Audi Q7 (2006) | 12.484 |
| Volkswagen Touareg (2002) | 11.715 |
| Volvo XC90 (2002) | 5.669 |
| Porsche Cayenne (2002) | 4.832 |

Για πρώτη φορά μόλις το 2008, λόγω της παγκόσμιας οικονομικής κρίσης του 2008 και της συνεπακόλουθης παγκόσμιας κρίσης της αυτοκινητοβιομηχανίας το διάστημα 2008 - 2010, οι διεθνείς πωλήσεις του XC90 έπεσαν σημαντικά, φτάνοντας τα 52.872 αντίτυπα, ενώ το 2009 μόλις τα 32.754 αντίτυπα, πέφτοντας κατά 38,1% ως προς το ήδη αρνητικό 2008. Αυτό μάλιστα πυροδότησε τότε κάποιες φήμες για διακοπή της παραγωγής, αλλά η Volvo σύντομα ξεκαθάρισε ότι δεν υπήρχε τέτοιο ενδεχόμενο και ότι, απεναντίας, είχε αρχίσει ήδη να αναπτύσσει τη δεύτερη γενιά του XC90. Τελικώς, τον Μάιο του 2012 ανακοίνωσε ότι η εισαγωγή της θα γινόταν στα τέλη του 2014, όπως και έγινε. Για την ιστορία, το τελευταίο ευρωπαϊκής κατασκευής XC90 πρώτης γενιάς κύλησε από τη γραμμή παραγωγής στις 11 Ιουλίου 2014 και κατέληξε απευθείας στο μουσείο της Volvo στο Γκέτεμποργκ, αφού είχαν κατασκευαστεί 636.143 αντίτυπα, αν και το μοντέλο συνέχισε να κατασκευάζεται και να διατίθεται έως το 2016 αποκλειστικά στην Κίνα, ως φθηνότερη εναλλακτική λύση, υπό την ονομασία **XC Classic** (*δείτε τον σχετικό πίνακα στην ενότητα: Τεχνικά στοιχεία*), ενώ την ίδια ημέρα (11 Ιουλίου 2014) ανακοινώθηκε ότι η δεύτερη γενιά του θα παρουσιαζόταν τον Αύγουστο, όπως και έγινε.

### Εκδόσεις

Μολονότι και στις δύο γενιές του έχει κατασκευαστεί σε μία μόνο εκδοχή μήκους αμαξώματος, τα πρώτα 7 έτη παραγωγής της πρώτης γενιάς του μπορούσε να παραγγελθεί είτε ως 5-θέσιο, είτε ως 7-θέσιο. Από τον Οκτώβριο του 2009, για την σεζόν του 2010, το XC90 πρώτης γενιάς προσφέρθηκε αποκλειστικά ως 7-θέσιο, με σκοπό να διαφοροποιηθεί περαιτέρω από το 5-θέσιο και κάπως μικρότερο SUV Volvo XC60, που είχε λανσαριστεί την άνοιξη του 2008. Ειδικότερα η 7-θέσια εκδοχή, έφερε και στάνταρ έλεγχο κλιματισμού και έλεγχο ηχοσυστήματος για τους 2 επιβάτες της τρίτης σειράς. Μάλιστα στην 7-θέσια εκδοχή οι δύο θέσεις της τρίτης σειράς καθισμάτων μπορούν να αναδιπλωθούν και να «έρθουν στα ίσια» με το επίπεδο του πατώματος, αυξάνοντας τον όγκο του χώρου αποσκευών από 249 σε 613 λίτρα.

Κατά την εισαγωγή του, το 2002, το αρχικό XC90 προσφερόταν με 3 κινητήρες, όλοι εγκάρσιας τοποθέτησης, και αντίστοιχα επίπεδα εξοπλισμού, που ξεχωρίζουν εύκολα, καθώς οι ονομασίες τους αναγράφονται στο πίσω μέρος του αμαξώματος: η D5, η 2.5T και η T6.

Volvo XC90 D5 (2.4 L turbodiesel) του 2002 - 2006.
Volvo XC90 του 2007 - 2008.
* Η βασική έκδοση (δεν κυκλοφόρησε ποτέ στις ΗΠΑ) ήταν η D5, με κινητήρα ντίζελ 2.4 λίτρων turbodiesel, 5-κύλινδρο σε σειρά, ισχύος 163 hp (120 kW) και ροπής 340 N·m. Τα πρώτα χρόνια, συνδυαζόταν με 5-τάχυτο μηχανικό κιβώτιο ή 5-τάχυτο αυτόματο κιβώτιο.
* Η έκδοση 2.5T έφερε έναν κινητήρα βενζίνης 2.5 λίτρων turbo, 5-κύλινδρο σε σειρά, 20-βάλβιδο, ισχύος 210 hp (160 kW) και ροπής 320 N·m (236 ft·lbf), τον B524T2. Συνδυαζόταν με στάνταρ 5-τάχυτο αυτόματο κιβώτιο, που είχε αναπτυχθεί σε συνεργασία με την εταιρεία Aisin, το AW55-50 / 51. Ειδικότερα στην Ευρώπη, από την άνοιξη του 2003 διατέθηκε και με το 6-τάχυτο μηχανικό κιβώτιο M56 της Volvo, με μια σημαντική έκπτωση στην τιμή πώλησης, αν και στην πράξη λίγα XC90 2.5T παραγγέλθηκαν με αυτό.
* Η τότε κορυφαία έκδοση T6 έφερε έναν κινητήρα βενζίνης 2.9 λίτρων bi-turbo, 6-κύλινδρο σε σειρά, 24-βάλβιδο, ισχύος 272 hp (203 kW) και ροπής 380 N·m (280 ft·lbf). Ωστόσο, συνδυαζόταν αποκλειστικά με ένα αναχρονιστικό και εμφανώς πιο αργό σε αντιδράσεις 4-τάχυτο αυτόματο κιβώτιο, που είχε προέλθει από την General Motors, με κάποιες προσαρμογές από την Volvo, το 4T65EV / GT, το ίδιο που χρησιμοποιήθηκε και στο Volvo S80 πρώτης γενιάς, που μάλιστα στην έκδοση T6 του XC90 απεδείχθη ιδιαίτερα αναξιόπιστο (*δείτε: Το ζήτημα του κιβωτίου της General Motors*). Ο λόγος αυτής της επιλογής, ήταν ότι η Volvo δεν διέθετε τότε (κατά τη διάρκεια της εξέλιξης και τα 2 πρώτα χρόνια παραγωγής του XC90) κάποιο άλλο κιβώτιο ταχυτήτων που θα μπορούσε να χωρέσει στο θάλαμο του κινητήρα μαζί με ένα μηχανικό σύνολο τόσο μεγάλου κυβισμού.

Να σημειωθεί ότι όλα τα αυτόματα κιβώτια του Volvo XC90, τόσο τα αρχικά, όσο και τα μεταγενέστερα, έχουν και μια διπλανή «θυρίδα» για δυνατότητα και χειροκίνητης αλλαγής ταχυτήτων, αν το επιθυμήσει ο οδηγός, και φυσικά χωρίς συμπλέκτη.

Η έκδοση Τ6 συνδυαζόταν αποκλειστικά με σύστημα 4-κίνησης Haldex Traction, ενώ τα άλλα δύο μοντέλα ήταν μπροστοκίνητα, με την 4-κίνηση ως έξτρα, αν και σε πολλές χώρες, όπως και στην Ελλάδα, πρακτικώς όλα τα XC90 είχαν τότε παραγγελθεί ως 4-κίνητα. Για την ακρίβεια όμως, και τα μοντέλα με την 4-κίνηση ήταν κατά βάση μπροστοκίνητα, με τον συμπλέκτη Haldex να αναλαμβάνει την κατανομή της ισχύος και της ροπής μεταξύ των εμπρός και πίσω τροχών. Υπό κανονικές συνθήκες, μεταφέρει το 5% της ισχύος στους πίσω τροχούς, ποσοστό που αν υπάρξει ανάγκη μπορεί στιγμιαία να φτάσει έως και το 65%. Στην εσχάτη ανάγκη, ωστόσο, αν τύχει προς στιγμήν να έχει πρόσφυση μόνο ο ένας τροχός, έχει την ικανότητα να μεταφέρει το 100% της ισχύος σε αυτόν.

Γενικότερα πάντως, το σύστημα τετρακίνησης του μοντέλου δεν προσφέρεται για εξαιρετικά σκληρή χρήση εκτός δρόμου, καθώς τόσο η πρώτη όσο και η δεύτερη γενιά του XC90 σχεδιάστηκαν ως ένα τυπικά ανθεκτικό SUV με τα βασικά χαρακτηριστικά του πρωτίστως για το οδόστρωμα, και όχι ως σκληροτράχηλο τζιπ για ανώμαλα εδάφη. Στα πλαίσια αυτής της φιλοσοφίας, και οι δύο γενιές του XC90 έφεραν ασφάλτινα εργοστασιακά ελαστικά και δεν προσφέρθηκαν ποτέ σε καμία έκδοση ελαστικά χρήσης εκτός δρόμου (off-road).

Ο κινητήρας 4.4 λίτρων V8 ενός XC90 του 2006.
Τον Δεκέμβριο του 2004, για τη σεζόν του 2005, προστέθηκε στην παλέτα των εκδόσεων ένας κινητήρας 4.4 λίτρων V8 βενζίνης, από την Yamaha, ο B8444S, επίσης εγκάρσιας τοποθέτησης και σε συνδυασμό με στάνταρ 4-κίνηση. Η αρχική ισχύς του ήταν 292 hp (218 kW) και από τη σεζόν του 2007 αυξήθηκε στους 311 hp (232 kW), με ροπή 441 N·m (325 ft·lbf). Μάλιστα ήταν και ο μοναδικός κινητήρας V8 στην ιστορία της Volvo. Προκειμένου να χωρέσει στον θάλαμο του κινητήρα, η διάταξη των κυλίνδρων ήταν σε γωνία μόλις 60° και έτσι οι διαστάσεις του ήταν μόλις 75,4 εκατοστά μήκος και 63,5 εκατοστά πλάτος, ενώ ο εναλλάκτης τοποθετήθηκε πάνω στον κινητήρα και η μίζα πάνω στο κιβώτιο. Με αυτές τις σχεδιαστικές λύσεις, ήταν ο πιο συμπαγής V8 κινητήρας τέτοιου κυβισμού την τότε εποχή, έχοντας μάλιστα βάρος μόλις 190 κιλά. Συνδυαζόταν με ένα νέο 6-τάχυτο αυτόματο κιβώτιο που είχε αναπτυχθεί σε συνεργασία με την εταιρεία Aisin, το AWTF-80 SC. Το κιβώτιο αυτό είχε εξελιχθεί ειδικά για αυτό τον κινητήρα (αν και από τον Μάιο του 2006 καθιερώθηκε σε όλα τα XC90 πρώτης γενιάς), με σκοπό να μεταφέρει επιτυχώς την τεράστια ροπή του στους τροχούς, και απέσπασε θετικά σχόλια για ταχείς και σωστές αλλαγές ταχυτήτων, καθώς είχε και ένα «έξυπνο» σύστημα διαχείρισης των σχέσεων. Εξωτερικά, η έκδοση 4.4 λίτρων V8 ξεχωρίζει εύκολα, καθώς φέρει την ένδειξη «V8» τόσο στο πίσω μέρος του αμαξώματος, όσο και στη μπροστινή γρίλια.

Δεξιοτίμονο XC90 D5 του 2006 - 2010 σε εκδρομή.
Μέσα στο 2005 στη Βόρεια Αμερική και τον Μάιο του 2006 στα άλλα κράτη, ο 6-κύλινδρος σε σειρά κινητήρας 2.9 λίτρων και το 4-τάχυτο αυτόματο κιβώτιο διακόπηκαν οριστικά. Ο κινητήρας 4.4 λίτρων V8 βενζίνης τον αντικατέστησε ως η νέα κορυφαία έκδοση, αλλά τελικώς αποσύρθηκε και αυτός από την παραγωγή τον Δεκέμβριο του 2010, διότι δεν πληρούσε τις νέες προδιαγραφές καυσαερίων Euro 5 που τέθηκαν υποχρεωτικά σε εφαρμογή από την 1η Ιανουαρίου 2011.

Τον Μάιο του 2006, ο 5-κύλινδρος σε σειρά 2.5 λίτρων βενζίνης αντικαταστάθηκε από έναν 6-κύλινδρο σε σειρά 3.2 λίτρων βενζίνης, τον SI6 / Short inline-6 (*δείτε: Ανανέωση του 2006*), με την ένδειξη 3.2 στο πίσω μέρος του αμαξώματος, και τότε καθιερώθηκε σε όλα τα μοντέλα το 6-τάχυτο αυτόματο κιβώτιο AWTF-80 SC της έκδοσης V8, καταργώντας πλέον και το 5-τάχυτο αυτόματο, αν και ειδικά στην έκδοση turbodiesel εισήχθη και ένα κατ' επιλογήν 6-τάχυτο μηχανικό.

Σταδιακά επίσης, προστέθηκαν και ισχυρότερες εκδοχές ισχύος του 5-κύλινδρου σε σειρά κινητήρα 2.4 λίτρων turbodiesel, με αντίστοιχες αναβαθμίσεις και στον εξοπλισμό. Η κορυφαία έκδοση πετρελαίου έφτασε μέσα στο 2010, με ισχύ 200 hp, ροπή 420 N·m και εκπλήρωση των αυστηρότερων προδιαγραφών καυσαερίων Euro 5. Φυσικά συνδυαζόταν αποκλειστικά με το 6-τάχυτο αυτόματο κιβώτιο και είχε στάνταρ το σύστημα 4-κίνησης.

Τον Απρίλιο του 2012, ο 6-κύλινδρος βενζινοκινητήρας 3.2 λίτρων διακόπηκε, αφήνοντας μόνο τις εκδόσεις 2.4 λίτρων turbodiesel στην παλέτα του XC90 πρώτης γενιάς, έως και τη λήξη της παραγωγής της πρώτης γενιάς του, που έλαβε χώρα τον Ιούλιο του 2014.

### Ενεργητική και παθητική ασφάλεια

Volvo XC90 4.4 λίτρων V8 του 2007 - 2010 στην Ουάσινγκτον, ΗΠΑ.
Το σαλόνι ενός Volvo XC90 D5 του 2005, με το έξτρα σύστημα δορυφορικής πλοήγησης.
Το σαλόνι ενός Volvo XC90 D5 του 2010, με την έξτρα δορυφορική πλοήγηση, στην Αυστραλία.
Κατά την σχεδίαση του Volvo XC90 είχε δοθεί εξαιρετικά μεγάλη έμφαση στην ασφάλεια. Από την εισαγωγή και σε όλα τα έτη παραγωγής, όλες οι εκδόσεις του XC90 πρώτης γενιάς έφεραν στάνταρ τα εξής στοιχεία ενεργητικής και παθητικής ασφάλειας:

* 4 δισκόφρενα και μάλιστα και τα 4 αεριζόμενα.
* Σύστημα Αντιμπλοκαρίσματος Τροχών (ABS).
* Σύστημα Ελέγχου Πρόσφυσης (traction control system), ικανό να ανιχνεύει τυχόν ολίσθηση σε κάθε τροχό ξεχωριστά και να τον / τους φρενάρει ή / και να μειώνει την ροπή του κινητήρα μέχρι να αποκατασταθεί η πρόσφυση.
* Υποβοήθηση Φρεναρίσματος (Brake Assist). Το σύστημα ανιχνεύει την κίνηση της πέδησης έκτακτης ανάγκης και αμέσως προσφέρει την μέγιστη δύναμη πέδησης για τη συντομότερη δυνατή απόσταση ακινητοποίησης.
* Ηλεκτρονικό Κατανεμητή Πίεσης Φρεναρίσματος (EBD).
* Σύστημα Ελέγχου Ευστάθειας (ESP), ιδιαίτερα χρήσιμο σε κρίσιμες συνθήκες οδήγησης, όπως στις στροφές και σε οδοστρώματα με μειωμένη πρόσφυση (βροχή, χιόνι, πάγος ή χαλίκι).
* Electronic Roll Stability Control (Ηλεκτρονικός Έλεγχος Ευστάθειας ενάντια σε ανατροπή). Το XC90 ήταν το πρώτο αυτοκίνητο παγκοσμίως με Roll Stability Control. Πρόκειται για μια πρόσθετη λειτουργία του ESP, που χρησιμοποιεί τα δεδομένα από το σύστημα αυτό, με επιπλέον σκοπό να προλάβει και τον κίνδυνο της ανατροπής. Σε τυχόν επικίνδυνη κατάσταση, μειώνει την ροπή του κινητήρα και φρενάρει τον κατάλληλο τροχό, για την σταθεροποίηση του οχήματος.
* Οι πλαϊνές κολώνες και το πλαίσιο της οροφής του XC90 είχαν ενισχυθεί με ειδικό χάλυβα Boron (Μπορόν), 5 φορές πιο ισχυρό από τον συνήθη, προκειμένου σε τυχόν ανατροπή να αποτραπεί το ενδεχόμενο της κατάρρευσης της οροφής. Το σύστημα αυτό ονομάζεται ROPS (Rollover Protection System).
* Κολώνα τιμονιού που καταρρέει σε μετωπική πρόσκρουση.
* Ταυτόχρονα, έφερε πλήρη εξοπλισμό αερόσακων. Μαζί με τους κλασικούς μπροστινούς και πλευρικούς στα μπροστινά καθίσματα, στάνταρ ήταν και οι πλευρικοί αερόσακοι τύπου κουρτίνας, που μάλιστα στα 7-θέσια μοντέλα προστατεύουν τους επιβάτες και των τριών σειρών καθισμάτων, φτάνοντας έτσι τους στάνταρ 10 αερόσακους, ενώ στα 5-θέσια μοντέλα τους 8 αερόσακους, λόγω των ύπαρξης μόνο δύο σειρών καθισμάτων. Μάλιστα η 7-θέσια εκδοχή του Volvo XC90 ήταν το πρώτο αυτοκίνητο παγκοσμίως με αερόσακους οροφής και για τις 3 σειρές καθισμάτων. Επιπρόσθετα, και στις δύο εκδόσεις οι αερόσακοι αυτοί είχαν σχεδιαστεί να ανοίγουν ακόμα και στο ενδεχόμενο της ανατροπής, ενώ παραμένουν φουσκωμένοι για αρκετά δευτερόλεπτα, 10 φορές περισσότερο χρόνο από τα άλλα αυτοκίνητα της τότε εποχής όταν εισήχθη το XC90.
* Το Σύστημα Προστασίας Πλευρικής Πρόσκρουσης (Side Impact Protection System - SIPS), μια πατέντα της Volvo στη δομή του αμαξώματος, που διοχετεύει τη δύναμη της πλευρικής σύγκρουσης μακριά από τις πόρτες και απευθείας στον κλωβό ασφαλείας, για καλύτερη προστασία.
* Κεντρικό κλωβό ασφαλείας, σε συνδυασμό με ζώνες ελεγχόμενης παραμόρφωσης εμπρός και πίσω, ικανές να απορροφήσουν μεγάλο μέρος της ενέργειας πρόσκρουσης.
* Όλα τα παραπάνω συστήματα - καινοτομίες της Volvo (Roll Stability Control, ROPS, SIPS και το σύνολο των αερόσακων) συνεργάζονται στενά για την αποφυγή της ανατροπής ή αν τελικώς γίνει αναπόφευκτη, για την μέγιστη δυνατή προστασία όλων των επιβατών.
* Πυροτεχνικούς προεντατήρες στις ζώνες ασφαλείας όλων των καθισμάτων, αντί μόνο στα μπροστινά, όπως συνήθως συμβαίνει. Μάλιστα το XC90 ήταν το πρώτο αυτοκίνητο παγκοσμίως με την πατέντα αυτή.
* Ζώνες ασφαλείας 3 σημείων σε όλα τα καθίσματα.
* Βομβητές υπενθύμισης χρήσης ζώνης ασφαλείας για τον οδηγό και τον συνοδηγό.
* Παράλληλα με την ζώνη ελεγχόμενης παραμόρφωσης πίσω (όπως και μπροστά), οι επιβάτες προστατεύονται και από μια ακόμα πατέντα της Volvo, το WHIPS (WHIplash Protection System - Σύστημα Προστασίας Αυχένα), που βοηθά στην πρόληψη του τραυματισμού του αυχένα των επιβατών σε οπίσθιες συγκρούσεις.

Το αεροδυναμικό προφίλ ενός Volvo XC90 V8 του 2007 στις ΗΠΑ, σε φωτογραφία τον Απρίλιο του 2007.
* Επίσης, φέρει και μια ειδική μπαριέρα κάτω από τον μπροστινό προφυλακτήρα, έτσι ώστε σε τυχόν μετωπική πρόσκρουση με χαμηλότερο αυτοκίνητο να παρεμποδιστεί η πιθανότητα να γλιστρήσει το χαμηλότερο αυτοκίνητο κάτω από το SUV (αν και είχε διαφημιστεί τότε από κάποια έντυπα ότι ήταν καινοτομία του Volvo XC90, στην πραγματικότητα ήταν το δεύτερο ιστορικά, καθώς η πατέντα αυτή είχε πρωτοεμφανιστεί στο τεράστιο SUV Ford Excursion του 1999 - 2005, που όμως είχε επίσημα διατεθεί αποκλειστικά στη Βόρεια Αμερική, ενώ το XC90 έχει παγκόσμια διαθεσιμότητα).
* Το μπροστινό μέρος του Volvo XC90 είχε, επιπρόσθετα, σχεδιαστεί έτσι ώστε σε τυχόν πρόσκρουση με πεζούς να καταλήγουν «κυλιόμενοι» πάνω από το καπό, αντί να «καταπίνονται» κάτω από το αυτοκίνητο. Μάλιστα ο αεροδυναμικός συντελεστής Cd του XC90 πρώτης γενιάς είναι 0,36 - νούμερο κορυφαίο για SUV εν έτει 2002, αλλά ακόμα και σήμερα.

Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) το 2003, το Volvo XC90 πρώτης γενιάς απέσπασε την μέγιστη δυνατή διάκριση των 5 αστέρων στην προστασία των ενηλίκων επιβατών, με το σκορ των 34 στους 37 πόντους, σύμφωνα με την τότε κλίμακα μέτρησης, επίδοση εξαιρετικά υψηλή για τα τότε στάνταρ, και μάλιστα ήταν το πρώτο στην ιστορία SUV που κατάφερε το «5 στα 5». Είναι αξιοσημείωτο ότι ο Euro NCAP σχολίασε επίσημα στη σχετική ιστοσελίδα ότι το XC90 είχε ένα πολύ ισχυρό αμάξωμα, το οποίο προσέφερε υψηλά επίπεδα ασφαλείας στο σύνολο των επιβατών και σε όλες τις προσκρούσεις και ιδίως στην πλευρική, επαινώντας ιδιαίτερα το συνολικό του σύστημα των πλευρικών αερόσακων και σημειώνοντας ότι η επιβάρυνση του οδηγού από την πλευρική σύγκρουση ήταν μία από τις μικρότερες που είχε δει έως τότε σε δοκιμή πρόσκρουσης. Επίσης, το μοντέλο απέσπασε, επιπλέον, και 2 από τα 4 αστέρια στο τεστ προσομοίωσης πρόσκρουσης με πεζούς, λόγω της σχεδίασης του εμπρόσθιου μέρους που μόλις προαναφέρθηκε, και ο Euro NCAP τόνισε στο επίσημο κείμενο ότι η επίδοση αυτή ήταν σημαντική για SUV μεγάλου ύψους και βάρους.

* Προστασία ενηλίκων επιβατών = 5/5 stars
* Προστασία πεζών = 2/4 stars

Volvo XC90 του 2003 - 2006.
Επίσης, το Αμερικανικό Ινστιτούτο για Ασφάλεια Αυτοκινητοδρόμων (Insurance Institute for Highway Safety) έχει απονείμει στο Volvo XC90 πρώτης γενιάς το βραβείο Top Safety Pick, από το 2009 και σε όλα τα μετέπειτα έτη παραγωγής του, καθώς το μοντέλο απέσπασε την μέγιστη δυνατή διάκριση «good» στην πλαγιομετωπική, πλευρική και οπίσθια δοκιμή πρόσκρουσης, όπως και στη δοκιμή αντοχής της οροφής σε τυχόν ανατροπή (επιτυγχάνοντας υψηλό σκορ - συντελεστή 4,51), ενώ έφερε και στάνταρ Σύστημα Ελέγχου Ευστάθειας (ESP) σε όλες τις εκδόσεις του.

IIHS / Volvo XC90 πρώτης γενιάς| Πλαγιομετωπική πρόσκρουση | Good |
| Πλαγιομετωπική πρόσκρουσημικρού τμήματος μπροστά | Good |
| Πλευρική πρόσκρουση | Good |
| Ισχύς οροφής σε ανατροπή | Good |
| Δομή αμαξώματος | Good |
| Προσκέφαλα και καθίσματα | Good |

### Το ζήτημα του κιβωτίου της General Motors

Volvo XC90 T6 του 2003 - 2006.
Το 4-τάχυτο αυτόματο κιβώτιο 4T65EV / GT της 6-κύλινδρης έκδοσης 2.9 λίτρων βενζίνης T6 (η οποία κατασκευάστηκε από τον Αύγουστο του 2002 έως τον Μάιο του 2006), το οποίο είχε προέλθει από τον όμιλο της General Motors, με κάποιες προσαρμογές από την Volvo, υπέστη μια σοβαρή αναξιοπιστία. Αν και δεν έγινε ποτέ επίσημη μαζική ανάκληση από την Volvo για αυτό, παρά μόνο κάποιες διορθωτικές ενισχύσεις των εξαρτημάτων του, έχουν αναφερθεί πάρα πολλά κρούσματα από ιδιοκτήτες της έκδοσης Τ6, όπου η αυτόματη μετάδοση κατέληγε σε σύντομο χρονικό διάστημα σε «ξαφνικό θάνατο», χωρίς καμία προειδοποίηση, συχνά πριν από τα 60.000 μίλια / 96.500 χιλιόμετρα. Μάλιστα έχουν υπάρξει και κρούσματα 2 συνεχόμενων αυτοκαταστροφών κιβωτίων στο ίδιο διάστημα, με ορισμένα από αυτά να αυτοκαταστρέφονται για πρώτη φορά ακόμα και μόλις στα 15.000 μίλια / 24.000 χιλιόμετρα.

Το πίσω μέρος του προηγούμενου Volvo XC90 T6. Φαίνεται ο τότε έξτρα αισθητήρας παρκαρίσματος πίσω.
Οι θεωρίες που έχουν διατυπωθεί για το φαινόμενο αυτό, σήμερα συγκλίνουν σε ανεπάρκεια των μηχανικών εξαρτημάτων του για το μεγάλο βάρος του αυτοκινήτου και την υψηλή ισχύ των 272 hp του κινητήρα, λόγω κατασκευής τους από ατσάλι χαμηλότερης ποιότητας. Στο παρελθόν, ορισμένοι το είχαν αποδώσει, επιπλέον, και σε ενδεχόμενες αστοχίες στις προσαρμογές που έγιναν στο κιβώτιο από την Volvo και συγκεκριμένα στην κεντρική μονάδα των βαλβίδων της General Motors, πιθανώς σε συνδυασμό και με ενδεχόμενη διαρροή του ψυκτικού υγρού του κινητήρα μέσα στο ίδιο το κιβώτιο, λόγω στενότητας του χώρου τοποθέτησης του κιβωτίου μέσα στο διαμέρισμα (θάλαμο) του κινητήρα.

Ωστόσο, αυτές οι δύο θεωρίες σήμερα έχουν πρακτικώς καταρριφθεί λόγω του ότι στην αντίστοιχη έκδοση 2.9 λίτρων T6 του σεντάν Volvo S80, η οποία έφερε τον ίδιο κινητήρα και το ίδιο κιβώτιο (ενώ επίσης το XC90 πρώτης γενιάς βασίστηκε στην πλατφόρμα του S80 πρώτης γενιάς και είχε ακόμα και κοινό θάλαμο κινητήρα) δεν εμφάνισε αντίστοιχα κρούσματα αναξιοπιστίας. Κατά συνέπεια, έχει γίνει μηχανικώς αποδεκτό σήμερα ότι η αιτία ήταν η διαφορά βάρους, καθώς στο S80 έκδοσης 2.9 T6 ήταν 1.590 κιλά, ενώ στο αντίστοιχο XC90 T6 κυμαινόταν από 2.080 έως 2.191 κιλά, βάρος που τελικώς απεδείχθη μεγαλύτερο από τις αντοχές του συγκεκριμένου κιβωτίου. Πάντως όλα τα άλλα κιβώτια ταχυτήτων του Volvo XC90 (κανένα από αυτά δεν έχει προέλθει από την General Motors) δεν έχουν παρουσιάσει αντίστοιχα φαινόμενα ή αν έχουν υπάρξει ποτέ δυσλειτουργίες ήταν στατιστικώς πολύ σπάνιες, και θεωρούνται αξιόπιστα.

### Ανανέωση του 2006

Volvo XC90 Sport του 2008.
Στα τέλη Μαΐου του 2006, το XC90 υποβλήθηκε σε μια ελαφρά αισθητική ανανέωση, που είχε ήδη αποκαλυφθεί στο Σαλόνι Αυτοκινήτου της Νέας Υόρκης τον Απρίλιο του 2006, και κυκλοφόρησε διεθνώς για τη σεζόν (model year) του 2007. Συγκεκριμένα, οι εμπρός και πίσω προφυλακτήρες, όπως και τα εμπρός και πίσω φώτα ανανεώθηκαν, τα πλαϊνά φλας μεταφέρθηκαν στους εξωτερικούς καθρέπτες και ο αρχικά έξτρα αισθητήρας παρκαρίσματος πίσω έγινε στάνταρ. Επίσης, υπήρξαν και κοσμητικές επεμβάσεις στο σαλόνι, κυρίως στην κεντρική κονσόλα, ενώ τα κυκλικά όργανα στον πίνακα οργάνων απέκτησαν μπλε φόντο.

Μαζί με την ανανέωση, ένας νέος κινητήρας 3.2 λίτρων βενζίνης, ο 6-κύλινδρος σε σειρά SI6, ισχύος 235 hp (175 kW), αντικατέστησε τον 2.5 λίτρων βενζίνης, 5-κύλινδρο σε σειρά B524T2 των 208 hp (155 kW). Παράλληλα, το κορυφαίο μοντέλο των 4.4 λίτρων V8 απέκτησε και μια έκδοση Sport, με πιο σπορ εξωτερική εμφάνιση, σαλόνι και ανάρτηση, συν ζάντες 19 ιντσών, αντί για 18. Η έκδοση αυτή διατηρήθηκε έως το 2008, οπότε και αντικαταστάθηκε από την V8 R-Design, με σπορ στοιχεία, που και αυτή διακόπηκε το 2009.

Την σεζόν του 2009, εμφανίστηκε και στο μοντέλο των 3.2 λίτρων μια διαθέσιμη έκδοση 3.2 R-Design, με την ισχύ επίσης στους 235 hp. Από την σεζόν του 2011, εκτός του κόκκινου στο μοντέλο της διπλανής φωτογραφίας, προστέθηκε στην παλέτα χρωματισμών του αμαξώματος και το πιο βυσσινί κόκκινο Flamenco Red Metallic.

### Ανανέωση του 2012

Volvo XC90 στο Σαλόνι Αυτοκινήτου του Μόντρεαλ, Καναδάς, τον Ιανουάριο του 2014.
Τον Μάιο του 2012, κυκλοφόρησε το XC90 της σεζόν (model year) του 2013, με νέες βελτιώσεις. Ειδικότερα, τα πίσω φώτα LED, που είχαν εμφανιστεί ως έξτρα στις ανώτερες εκδόσεις εξοπλισμού 1 χρόνο νωρίτερα, έγιναν στάνταρ σε όλα, μαζί και με νέα στάνταρ μπροστινά φώτα LED που λάμπουν και την ημέρα (τα γνωστά ως daytime running lights). Ταυτόχρονα, οι εμπρός και πίσω προφυλακτήρες απέκτησαν το χρώμα του αμαξώματος σε όλες πλέον τις εκδόσεις, ενώ και ο μπροστινός αισθητήρας παρκαρίσματος έγινε στάνταρ, όπως ήταν ήδη από το 2006 και ο πίσω.

Η ανανέωση αυτή, έμελλε να είναι η τελευταία πριν την αντικατάσταση του μοντέλου. Ωστόσο, η εμπορική μακροβιότητα της πρώτης γενιάς του XC90 ήταν ασυνήθιστη και εντυπωσιακή, καθώς διατηρήθηκε επί 12 χρόνια στην παραγωγή και στην αγορά, και θεωρήθηκε ενδεικτική τόσο των πρωτοποριακών καινοτομιών του, ιδίως στον τομέα της ασφάλειας, όσο και της ελκυστικής αισθητικής του για την τότε εποχή.

### Τεχνικά στοιχεία

#### Κινητήρες βενζίνης

|  | 2.5T | T6 | 3.2 | V8 |
| --- | --- | --- | --- | --- |
| Περίοδος παραγωγής | 8/2002 – 05/2006 | 8/2002 – 05/2006 | 05/2006 – 03/2010 | 04/2010 – 04/2012 | 12/2004 – 12/2010 |
| Κινητήρας | 5-κύλινδρος σε σειρά |  6-κύλινδρος σε σειρά  | 8-κύλινδρος σε διάταξη V8 |
| Τροφοδοσία | Turbo | Bi-Turbo |  —  |
| Κυβισμός | 2.521 cm³ | 2.922 cm³ |  3.192 cm³  | 4.414 cm³ |
| Ισχύς | 154 kW (210 hp)στις 5.000 rpm | 200 kW (272 hp)στις 5.100 rpm | 175 kW (235 hp)στις 6.200 rpm | 179 kW (240 hp)στις 6.400 rpm | 232 kW (311 hp)στις 5.850 rpm |
| Ροπή | 320 N·m στις1.500 - 4.500 rpm | 380 N·m στις1.800 - 5.000 rpm |  320 N·m στις 3.200 rpm  | 440 N·mστις 3.900 rpm |
| Μετάδοση κίνησης | Κίνηση μπροστάή 4-κίνηση |  4-κίνηση  |
| Κιβώτιο ταχυτήτων (στάνταρ) | 5-τάχυτο αυτόματο |  4-τάχυτο αυτόματο  |  6-τάχυτο αυτόματο  |
| Κιβώτιο ταχυτήτων (έξτρα) | 6-τάχυτο μηχανικό |  |
| Επιτάχυνση0–100 km/h | 9,5 sec [9,9 sec] |  [9,3 sec]  |  [9,5 sec]  |  [7,3 sec]  |
| Μέγιστη ταχύτητα |  210 km/h (με ηλεκτρονικό κόφτη σε όλα)  |
| Μέση κατανάλωσηστα 100 km και καύσιμο | 11,1 λίτρα Super plus[11,7 λίτρα Super plus] | [12,9 λίτρα Super plus] | [12,1 λίτρα Super plus] | [11,5 λίτρα Super plus] | [13,3 λίτρα Super plus] |
| Εκπομπές CO2 | 266 g/km [280 g/km] | [300 g/km] | [289 g/km] | [269 g/km] | [317 g/km] |
| Προδιαγραφές ρύπων | Euro 4 | Euro 4 | Euro 4 | Euro 5 | Euro 4 |
| Οι τιμές σε αγκύλες [] ισχύουν για τα μοντέλα με αυτόματο κιβώτιο ταχυτήτων. Επίσης σε λίγες αγορές, κυρίως σε κάποιες δευτερεύουσες, ο ηλεκτρονικός κόφτης της τελικής ταχύτητας είχε αφαιρεθεί από τους αντιπροσώπους και τότε οι εκδόσεις 2.9 λίτρων T6 και 4.4 λίτρων V8 είχαν τελική ταχύτητα 215 km/h και 248 km/h αντίστοιχα. |

#### Κινητήρες ντίζελ

Volvo XC90 V8 του 2007 στη Χιλή.
Volvo XC90 R-Design στο Σαλόνι Αυτοκινήτου του Μόντρεαλ, Καναδάς, τον Ιανουάριο του 2009.

|  | D3 (DPF) | 2.4D/D5 | D5 (DPF) | D5 (DPF) |
| --- | --- | --- | --- | --- |
| Περίοδος παραγωγής | 04/2010 – 7/2014 | 8/2002 – 05/2006 | 05/2006 – 10/2010 | 10/2010 – 7/2014 |
| Κινητήρας |  5-κύλινδρος σε σειρά Turbodiesel, με Common-Rail  |
| Τροφοδοσία |  Turbo  |
| Κυβισμός |  2.401 cm³  |
| Ισχύς | 120 kW (163 hp)στις 4.000 rpm | 120 kW (163 hp)στις 4.000 rpm | 136 kW (185 hp)στις 4.000 rpm | 147 kW (200 hp)στις 3.900 rpm |
| Ροπή |  340 N·m στις 1.750 - 3.000 rpm  | 400 N·m στις2.000 - 2.750 rpm | 420 N·m στις1.900 - 2.800 rpm |
| Μετάδοση κίνησης |  Κίνηση μπροστά ή 4-κίνηση  |  4-κίνηση  |
| Κιβώτιο ταχυτήτων (στάνταρ) | 6-τάχυτο αυτόματο | 5-τάχυτο μηχανικό | 6-τάχυτο μηχανικό | 6-τάχυτο αυτόματο |
| Κιβώτιο ταχυτήτων (έξτρα) |  | 5-τάχυτο αυτόματο | 6-τάχυτο αυτόματο |  |
| Επιτάχυνση0–100 km/h | [11,8 sec] | 12,2 sec [12,3 sec] | 10,9 sec [11,5 sec] | [10,3 sec] |
| Μέγιστη ταχύτητα | [190 km/h] | 190 km/h [185 km/h] | 195 km/h [190 km/h] | [205 km/h] |
| Μέση κατανάλωσηστα 100 km και καύσιμο | [8,5 λίτρα Diesel] | 9,1 λίτρα Diesel[9,2 λίτρα Diesel] | 8,3 λίτρα Diesel[8,5 λίτρα Diesel] | [8,3 λίτρα Diesel] |
| Εκπομπές CO2 | 224 g/km | 239 g/km | 219 g/km | 219 g/km |
| Προδιαγραφές ρύπων | Euro 4 | Euro 3 | Euro 4 | Euro 5 |
| Οι τιμές σε αγκύλες [] ισχύουν για τα μοντέλα με αυτόματο κιβώτιο ταχυτήτων. Επίσης, όπου DPF : Diesel particular filter (Φίλτρο Σωματιδίων Ντίζελ). |

#### XC Classic (Κίνα)

Volvo XC90 XC Classic τον Απρίλιο του 2016 στην Τσονγκτσίνγκ, Κίνα.
Ακολουθούν τα τεχνικά στοιχεία της έκδοσης XC Classic που συνέχισε να κατασκευάζεται και να διατίθεται έως το 2016 αποκλειστικά στην Κίνα, ως μια φθηνότερη εναλλακτική λύση αντί της δεύτερης γενιάς του XC90. Η έκδοση XC Classic διατέθηκε αποκλειστικά ως τετρακίνητη.

|  |  |
| --- | --- |
| Μοντέλο
  | T5
  |
| Κινητήρας
  | 5-κύλινδρος σε σειρά, Turbo
  |
| Κυβισμός
  | 2.497 cm³ (από τοVolvo V40 Cross Country)
  |
| Ισχύς | 154 kW / 210 hp στις 5.000 rpm
  |
| Ροπή | 320 N·m στις 1.550 - 4.500 rpm
  |
| Επιτάχυνση(0–100 km/h)
  | 9,9 sec
  |
| Μέγιστη ταχύτητα | 210 km/h
  |
| Κιβώτιο ταχυτήτων
  | 5-τάχυτο αυτόματο Geartronic
  |
| Μέση κατανάλωση
  | 11,8 λίτρα / 100 χιλιόμετρα
  |
| Χωρητικότητακαυσίμων
  | 80 λίτρα
  |
|

Δεύτερη γενιά
-------------

### Εξέλιξη

Αρχικά, η Volvo είχε ξεκινήσει την εξέλιξη της δεύτερης γενιάς του XC90 χρησιμοποιώντας την πλατφόρμα EUCD της Ford υπό τον κωδικό Y305, αλλά τα σχέδια αυτά ακυρώθηκαν το 2008, καθώς η Ford δεν διέθετε τότε αρκετά κονδύλια για να προχωρήσει σε γενικότερη ανανέωση των άλλων μοντέλων της παλέτας της Volvo. Ως αποτέλεσμα, η Volvo προτίμησε τελικώς να εισάγει μια εντελώς καινούρια και δική της πλατφόρμα Volvo Scalable Product Platform (SPA), πάνω στην οποία εξελίχθηκε το XC90 δεύτερης γενιάς και μάλιστα ήταν και το πρώτο μοντέλο που την αξιοποίησε (δείτε σχετικά στην ενότητα: *Βασικά στοιχεία*).

Τον Μάιο του 2012, η Volvo ανακοίνωσε επίσημα ότι η δεύτερη γενιά του XC90 θα έμπαινε στην παραγωγή στα τέλη του 2014, με τις πρώτες παραγγελίες να γίνονται δεκτές από το 2014 και ότι οι πρώτες πωλήσεις θα άρχιζαν το 2015. Το νέο αυτό SUV θα ήταν επίσημα διαθέσιμο προς πώληση στην Ευρώπη, στην Ασία και στη Βόρεια Αμερική, με τις Ηνωμένες Πολιτείες να αναμενόταν, σύμφωνα με τις τότε εκτιμήσεις, να απορροφήσουν τουλάχιστον το ένα τρίτο των συνολικών παγκόσμιων πωλήσεων.

### Παρουσίαση και διακρίσεις

Η επίσημη πρώτη παγκόσμια παρουσίαση του XC90 δεύτερης γενιάς έγινε στις 26 Αυγούστου 2014, σε σχετική εκδήλωση κοντά στη Στοκχόλμη, ενώ παρουσιάστηκε για πρώτη φορά στο ευρύ κοινό στο Σαλόνι Αυτοκινήτου στο Παρίσι στις 2 Οκτωβρίου. Ωστόσο, οι πρώτες πιλοτικές πωλήσεις διεθνώς έλαβαν χώρα τον Σεπτέμβριο του 2014 και αφορούσαν 1.927 αντίτυπα, επισήμως γνωστά ως First Edition (Πρώτη Έκδοση), και μάλιστα ο αριθμός αυτός ήταν ιστορική αναφορά στο έτος ίδρυσης της Volvo, το 1927. Όλα ήταν διαθέσιμα αποκλειστικά μέσω ηλεκτρονικής παραγγελίας, με τιμή πώλησης 91.800 ευρώ και μόνο στην έκδοση T6 των 320 hp. Είναι εντυπωσιακό ότι, παρά την υψηλή τιμή τους, πωλήθηκαν όλα εντός μόλις 47 ωρών από τη στιγμή εκκίνησης της διάθεσης, που έγινε στις 3 Σεπτεμβρίου. Η μαζική παραγωγή του μοντέλου ξεκίνησε στα τέλη Ιανουαρίου του 2015, με τις πρώτες παραδόσεις στην Ευρώπη να ξεκινούν τον Μάρτιο, ενώ λίγους μήνες μετά κυκλοφόρησε και στις άλλες ηπείρους, ως μοντέλο της σεζόν του 2016.

Από την πρώτη στιγμή, η υποδοχή του από το κοινό ήταν ενθουσιώδης και ενδεικτικώς η Volvo είχε λάβει πάνω από 16.000 παραγγελίες ήδη έως τις 12 Φεβρουαρίου. Μάλιστα από τις 3 Μαΐου 2015 προστέθηκε μια τρίτη, νυχτερινή βάρδια στο εργοστάσιο της Volvo στην Torslanda, Σουηδία, προκειμένου να αυξηθούν επαρκώς οι ρυθμοί παραγωγής του XC90 για να καλυφθεί η υψηλή ζήτηση.

Μαζί με την ενθουσιώδη υποδοχή του από το κοινό, απέσπασε και άκρως εγκωμιαστικά σχόλια από τον Τύπο αυτοκινήτου και μάλιστα ανακηρύχθηκε το «SUV της Χρονιάς» 2016 (SUV of the Year 2016) από το περιοδικό αυτοκινήτου Motor Trend στις Ηνωμένες Πολιτείες, όπως είχε καταφέρει και η πρώτη γενιά του XC90 το 2002. Επίσης, ψηφίστηκε «Εταιρικό Αυτοκίνητο της Χρονιάς» στην κατηγορία των μεγάλων SUV, για το 2015, στη Γερμανία, από 270 στελέχη αρμόδια για τη διαχείριση εταιρικών στόλων στην μεγαλύτερη και πιο ανταγωνιστική αγορά για εταιρικά αυτοκίνητα στην Ευρώπη. Συνολικά, σε παγκόσμια κλίμακα η δεύτερη γενιά του XC90 κέρδισε πάνω από 120 βραβεία για το καινοτόμο ντιζάιν του και τα προηγμένα συστήματα ασφαλείας που διαθέτει.

### Βασικά στοιχεία

Το μοντέλο εξελίχθηκε στα πλαίσια ενός συνολικού επενδυτικού προγράμματος εξέλιξης, το οποίο ξεπέρασε τα 11 δισεκατομμύρια δολάρια και διήρκησε σχεδόν 3 χρόνια. Μάλιστα ήταν το πρώτο μοντέλο της Volvo τα τελευταία χρόνια, που σχεδιάστηκε, εξελίχθηκε και κατασκευάστηκε αποκλειστικά και στο σύνολό του από τη Volvo. Βασίστηκε σε μια εντελώς νέα πλατφόρμα και ήταν το πρώτο μοντέλο της Volvo που αξιοποίησε την νέα Μεταβλητή Αρχιτεκτονική Προϊόντος (Scalable Product Architecture – SPA), η οποία προσφέρει τεράστιες δυνατότητες ευελιξίας, εξέλιξης και οικονομίας κλίμακας στη Volvo και από την οποία, στα επόμενα χρόνια, ξεκίνησε η εξέλιξη όλων των μελλοντικών μοντέλων της.

Η τρίτη σειρά καθισμάτων ενός Volvo XC90 του 2015.
Ταυτόχρονα, εισήγαγε μια εντελώς νέα σχεδιαστική ταυτότητα για την εταιρεία, η οποία αναφέρει το ντιζάιν στα μπροστινά φώτα ως «το σφυρί του Θωρ» σύμφωνα με τους σχεδιαστές του μοντέλου, και μόνο το σχήμα των πίσω φώτων θυμίζει λίγο τον προκάτοχό του. Επιπλέον, είναι μεγαλύτερων διαστάσεων από τον προκάτοχό του και μάλιστα σε αρκετές χώρες διατίθεται ως αποκλειστικά 7-θέσιο, αν και σε κάποιες άλλες χώρες μπορεί να παραγγελθεί και σε 5-θέσια εκδοχή. Ειδικότερα στην Ελλάδα, διατίθεται ως στάνταρ 5-θέσιο και προαιρετικά 7-θέσιο, με την τρίτη σειρά καθισμάτων να χρεώνεται 1.600 ευρώ έξτρα. Στις Ηνωμένες Πολιτείες, η τρίτη σειρά καθισμάτων ήταν τις 2 πρώτες σεζόν, δηλαδή του 2016 και του 2017, έξτρα σε κάποιες εκδόσεις και στάνταρ στις άλλες εκδόσεις, αλλά από τα τέλη του 2017, για τη σεζόν του 2018, έγινε στάνταρ σε όλα τα επίπεδα εξοπλισμού, με σκοπό την περαιτέρω ενίσχυση των πωλήσεων του μοντέλου.

Παρομοίως στο σαλόνι, έλαβε χώρα μια σημαντική αύξηση των διαθέσιμων χώρων στη δεύτερη και στην τρίτη σειρά καθισμάτων. Σε αντίθεση με την πρώτη γενιά, που είχε εισπράξει κάποια επιφυλακτικά σχόλια για μέτριους χώρους στην τρίτη σειρά επιβατών και επαρκείς μόνο για παιδιά, η τρίτη σειρά καθισμάτων της δεύτερης γενιάς προσφέρει κορυφαία στην κατηγορία άνεση, με χώρους για δύο επιβάτες με ύψος έως 170 εκατοστά.

Ο αεροδυναμικός συντελεστής Cd του XC90 δεύτερης γενιάς είναι 0,30 - νούμερο κορυφαίο για μεγάλο και υψηλό SUV και μια τεράστια βελτίωση ως προς το ήδη κορυφαίο 0,36 της πρώτης γενιάς.

### Ενεργητική και παθητική ασφάλεια

Τα φώτα ημέρας ενός Volvo XC90 του 2017.
Volvo XC90 δεύτερης γενιάς στο Σαλόνι Αυτοκινήτου του Παρισιού τον Σεπτέμβριο του 2014.
Volvo XC90 δεύτερης γενιάς του 2016 στην Κίνα.
Η δεύτερη γενιά του XC90 είναι το πρώτο στην ιστορία Volvo με δυνατότητα ημι-αυτόνομης οδήγησης σε συνθήκες έντονης κυκλοφοριακής συμφόρησης, αποσκοπώντας στην εκπλήρωση του στόχου «Vision 2020» («Όραμα 2020») για εκμηδενισμό των θανάτων και σοβαρών τραυματισμών σε μοντέλα της Volvo έως το έτος 2020. Παράλληλα, το σχετικό πρότζεκτ αποτελεί και το πρώτο βήμα για την εισαγωγή πλήρως αυτόνομης οδήγησης στο προσεχές μέλλον.

Για την ακρίβεια, το XC90 δεύτερης γενιάς φέρει στον βασικό εξοπλισμό του, ήδη από την εισαγωγή του, τις εξής καινοτομίες στην ασφάλεια, όλες για πρώτη φορά σε παγκόσμια κλίμακα: 

* Σε τυχόν εκτροπή του αυτοκινήτου από το δρόμο, το XC90 αντιλαμβάνεται την σοβαρότητα της κατάστασης και σφίγγει τις μπροστινές ζώνες ασφαλείας, συγκρατώντας τους επιβάτες στη θέση τους, και διατηρώντας στην κατάσταση ετοιμότητας τις ζώνες όσο το αυτοκίνητο συνεχίζει να κινείται.
* Μια επιπρόσθετη λειτουργία απορρόφησης της ενέργειας ανάμεσα στο κάθισμα και στο σκελετό του καθίσματος, απορροφά τις κατακόρυφες δυνάμεις που αναπτύσσονται όταν το αυτοκίνητο προσγειώνεται ανώμαλα στο έδαφος. Αυτό μπορεί να περιορίσει τις κατακόρυφες δυνάμεις που δέχεται το σώμα ακόμα και στα 2/3 των αρχικών, μειώνοντας έτσι τον κίνδυνο τραυματισμού στη σπονδυλική στήλη.
* Επίσης, το Volvo XC90 δεύτερης γενιάς είναι το πρώτο αυτοκίνητο παγκοσμίως με τεχνολογία που φρενάρει το αυτοκίνητο αυτόματα, σε τυχόν απρόσεκτη στροφή / ελιγμό την στιγμή που διασταυρώνεται με όχημα που έρχεται από την αντίθετη κατεύθυνση. Τότε αντιλαμβάνεται τον κίνδυνο πρόσκρουσης και φρενάρει αυτόματα, προκειμένου να αποφευχθεί η σύγκρουση ή έστω να μετριαστούν οι επιπτώσεις της.
* Γενικότερα, το XC90 φέρει το σύνολο των συστημάτων αυτόματου φρεναρίσματος της Volvo που είναι γνωστό πλέον ως «City Safety» και έως τότε είχε γίνει στάνταρ σε όλα τα μοντέλα της Volvo που είχαν παρουσιαστεί από το 2010 και μετά. Ειδικότερα στο XC90 δεύτερης γενιάς περιλαμβάνει, εκτός του ήδη υπαρκτού συστήματος αποφυγής συγκρούσεων με προπορευόμενο αυτοκίνητο, επιπρόσθετη ανίχνευση ποδηλάτων και πεζών μπροστά από το αυτοκίνητο και αυτόματο φρενάρισμα. Τα συστήματα αυτά λειτουργούν τόσο την ημέρα, όσο και την νύχτα. Μάλιστα στο XC90 δεύτερης γενιάς το «City Safety» για πρώτη φορά έχει την τεχνολογία να λειτουργεί σε όλο το εύρος ταχυτήτων και όχι μόνο για ταχύτητα έως και 50 χιλιόμετρα την ώρα.
* Το «City Safety» έχει λάβει σημαντική τεχνολογική αναβάθμιση, με μια εξυπνότερη και ταχύτερη μονάδα, με υψηλής ευαισθησίας κάμερα πολλών megapixels και καλύτερο έλεγχο των στοιχείων. Βασίζεται σε διπλή μονάδα ραντάρ και κάμερας, στο πάνω μέρος του παρμπρίζ, μπροστά από τον εσωτερικό καθρέφτη. Το ραντάρ ανιχνεύει αντικείμενα μπροστά από το αυτοκίνητο και προσδιορίζει τη θέση τους, την κίνησή τους και την απόσταση από το όχημα, ενώ η κάμερα προσδιορίζει τι είδους αντικείμενο είναι. Επιπρόσθετα, μια κεντρική μονάδα ελέγχου αναλύει τα δεδομένα από κάμερα και ραντάρ, και αν ανιχνεύσει κίνδυνο, τότε μια φωτεινή ένδειξη αναβοσβήνει στο κάτω μέρος του παρμπρίζ, μαζί με ήχο κινδύνου και στιγμιαίο παλμό στο φρένο. Αν ο οδηγός φρενάρει, το σύστημα ενισχύει τη δύναμη στα φρένα αν χρειαστεί. Αν ο οδηγός δεν πατήσει το φρένο, ενεργοποιείται το αυτόματο φρενάρισμα. Η μέγιστη δύναμη στα φρένα εφαρμόζεται 1 δευτερόλεπτο πριν την πρόσκρουση.

Μία ακόμα σημαντική βελτίωση, αν και ιστορικά δεν ήταν καινοτομία της Volvo, είναι ότι στο δεύτερο XC90 προστέθηκε και στάνταρ αερόσακος για τα γόνατα του οδηγού, φτάνοντας έτσι τους στάνταρ 9 ή 11 αερόσακους, αναλόγως με την επιλογή του αγοραστή για το σαλόνι του XC90 ως 5-θέσιο ή 7-θέσιο.

Το ταμπλό ενός Volvo XC90 του 2015. Φαίνεται στην κεντρική κονσόλα η στάνταρ οθόνη αφής των 9 ιντσών, που αναφέρεται επίσημα ως **Sensus**.
Το ταμπλό ενός Volvo XC90 του 2017.
Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) στις αρχές Σεπτεμβρίου του 2015, το XC90 δεύτερης γενιάς εντυπωσίασε ιδιαίτερα, καθώς σημείωσε εξαιρετικά υψηλές επιδόσεις σε όλες τις παραμέτρους, κερδίζοντας 5 στα 5 αστέρια με τα εξής ποσοστά:

* 97% στην προστασία ενηλίκων επιβατών,
* 87% στην προστασία ανηλίκων επιβατών,
* 100% για τα συστήματα ασφαλείας που διαθέτει στάνταρ και
* 72% στην προστασία πεζών, σε προσομοίωση πρόσκρουσης με πεζούς.

Με τα νούμερα αυτά:

* Έγινε το πρώτο αυτοκίνητο παγκοσμίως που κατάφερε την απόλυτη επίδοση 100% στην έως τότε ακόμα αυστηρότερη διαδικασία αξιολόγησης των συστημάτων ασφαλείας, μεταξύ των οποίων τώρα απαιτείται και σύστημα επείγουσας αυτόνομης πέδησης, κοινώς σύστημα αυτόνομου φρεναρίσματος πανικού. Το σχετικό σύστημα της Volvo είναι το «City Safety» που μόλις προαναφέρθηκε και μάλιστα η ξεχωριστή του ιδιότητα στο XC90 δεύτερης γενιάς της επιπρόσθετης ανίχνευσης ποδηλάτων και πεζών μπροστά από το αυτοκίνητο και αυτόματο φρενάρισμα, ήταν τόσο πρωτοποριακή που δεν είχε συμπεριληφθεί ακόμα ως κριτήριο αξιολόγησης στις δοκιμές του Euro NCAP - επίσημα ανακοινώθηκε τότε ότι αυτό θα γίνει μέσα στο 2016.
* Κορυφαία ήταν και τα σκορ 97% στην προστασία ενηλίκων επιβατών και 87% στην προστασία ανηλίκων επιβατών.
* Εξαιρετικά υψηλό σκορ ήταν και το 72% στην προστασία πεζών, για SUV μεγάλου ύψους και βάρους.

Επίσης, το Αμερικανικό Ινστιτούτο για Ασφάλεια Αυτοκινητοδρόμων (Insurance Institute for Highway Safety) έχει απονείμει στο Volvo XC90 δεύτερης γενιάς το βραβείο Top Safety Pick, σε όλα τα έτη παραγωγής του, καθώς το μοντέλο απέσπασε την μέγιστη δυνατή διάκριση «good» στην πλαγιομετωπική, πλευρική και οπίσθια δοκιμή πρόσκρουσης, όπως και στη δοκιμή αντοχής της οροφής σε τυχόν ανατροπή (επιτυγχάνοντας εξαιρετικά υψηλό σκορ - συντελεστή 5,18), ενώ φέρει και στάνταρ Σύστημα Ελέγχου Ευστάθειας (ESP) σε όλες τις εκδόσεις του.

IIHS / Volvo XC90 δεύτερης γενιάς| Πλαγιομετωπική πρόσκρουση | Good |
| Πλαγιομετωπική πρόσκρουσημικρού τμήματος μπροστά | Good |
| Πλευρική πρόσκρουση | Good |
| Ισχύς οροφής σε ανατροπή | Good |
| Δομή αμαξώματος | Good |
| Προσκέφαλα και καθίσματα | Good |
| Αποφυγή πρόσκρουσης (με το στάνταρ «City Safety») | Superior |

### Κινητήρες

Ο κινητήρας T6 των 320 ίππων σε XC90 του 2015.
Volvo XC90 T8 Twin Engine στο Άμστερνταμ το 2017.
Το XC90 δεύτερης γενιάς προσφέρει μια σειρά από 2-λιτρους, 4-κύλινδρους σε σειρά (I4) κινητήρες Drive-E, βενζίνης και πετρελαίου, με σκοπό τον συνδυασμό επιδόσεων με οικονομία καυσίμου και μείωση των εκπομπών ρύπων:

* Οι πετρελαιοκίνητες εκδόσεις ονομάζονται **D4** και **D5**, και έχουν ισχύ 190 και 225 ίππους, και 400 και 470 N·m ροπής, αντίστοιχα.
* Οι βενζινοκίνητες εκδόσεις ονομάζονται **T5** και **Τ6**, και έχουν ισχύ 254 και 320 ίππους, και 350 και 400 N·m ροπής, αντίστοιχα.
* Η κορυφαία έκδοση είναι το **XC90 Twin Engine** (δίδυμος κινητήρας), μια plug-in υβριδική έκδοση, γνωστή και ως **XC90 T8**. Η παραγωγή της ξεκίνησε τον Μάρτιο του 2015 και συνδυάζει έναν επίσης 4-κύλινδρο 2.0 λίτρων κινητήρα βενζίνης, ο οποίος φέρει μηχανικό υπερσυμπιεστή και τούρμπο, με έναν ηλεκτροκινητήρα, αποδίδοντας συνολική ισχύ 407 hp και ροπή 640 N·m. Μάλιστα η επιτάχυνση 0-100 χιλιόμετρα την ώρα έρχεται σε μόλις 5,6 δευτερόλεπτα, ενώ η τελική ταχύτητα περιορίζεται ηλεκτρονικά στα 230 χιλιόμετρα την ώρα. Με τον υβριδικό αυτό συνδυασμό, η κατανάλωση καυσίμου είναι μόλις 2,1 λίτρα / 100 χιλιόμετρα, οι εκπομπές διοξειδίου του άνθρακα μόλις 49 gr/km και η αυτονομία στην αποκλειστικά ηλεκτροκίνητη λειτουργία φτάνει τα 43 χιλιόμετρα (27 μίλια). Παρά την ύπαρξη του ηλεκτροκινητήρα, ο χώρος αποσκευών του T8 παραμένει αμετάβλητος, αν και η χωρητικότητα της δεξαμενής καυσίμων έχει μειωθεί στα 50 λίτρα, έναντι 71 λίτρων των άλλων εκδόσεων, ενώ επίσης στο T8 δεν υπάρχει ρεζέρβα. Το XC90 Twin Engine είναι και το πρώτο παγκοσμίως 7-θέσιο plug-in υβριδικό SUV.

Όλοι οι κινητήρες του, συνδυάζονται αποκλειστικά με το, νέο τότε, 8-τάχυτο αυτόματο κιβώτιο Geartronic AW **TG-81SC** από την εταιρεία Aisin, το οποίο εισήχθη κατευθείαν με την έναρξη της παραγωγής του XC90 δεύτερης γενιάς. Επίσης, το μοντέλο προσφέρεται σε 5 επίπεδα εξοπλισμού:

* **Kinetic**, η βασική έκδοση.
* **Momentum**, η ενδιάμεση έκδοση.
* **Inscription**, η πολυτελέστερη έκδοση.
* **R-design**, έκδοση με σπορ στοιχεία.
* **Polestar**, η ειδική έκδοση υψηλής ισχύος.

Ειδικότερα η τελευταία, παρουσιάστηκε από την Polestar στις 14 Ιουνίου 2016 και ειδικά για την έκδοση Τ8. Σύμφωνα με την εταιρεία, είναι το ισχυρότερο Volvo που κατασκευάστηκε ποτέ, καθώς αποδίδει συνολική συνδυαστική ισχύ 421 hp και ροπή 680 N·m, με τον βενζινοκινητήρα στους 334 hp και 440 N·m ροπής, και τον ηλεκτροκινητήρα στους 87 hp και 240 N·m ροπής. Η επιτάχυνση 0-100 χλμ./ώρα έρχεται σε 5,5 δευτερόλεπτα, ενώ η μέση κατανάλωση διατηρήθηκε στα 2,1 λίτρα/100 χλμ. και η αυτονομία αποκλειστικά με τον ηλεκτροκινητήρα στα 43 χιλιόμετρα.

### Ανανέωση του 2019

Volvo XC90 δεύτερης γενιάς του 2016 στη Δανία.
Το ταμπλό ενός δεξιοτίμονου XC90 D5 AWD του 2018.
Στις 22 Φεβρουαρίου 2019, η Volvo παρουσίασε επίσημα την ανανέωση της δεύτερης γενιάς του XC90. Εξωτερικά, οι αλλαγές ήταν λίγες και εντοπίζονται σε μια διαφορετική μπροστινή γρίλια, μικρές παρεμβάσεις στις εξωτερικές επιφάνειες και νέες ζάντες αλουμινίου. Παράλληλα, η παλέτα των χρωματικών του επιλογών απέκτησε και κάποιες νέες επιλογές, τοποθετήθηκαν νέες επενδύσεις στο σαλόνι, ενώ αναβαθμίστηκε και το σύστημα πολυμέσων, το οποίο έγινε πλέον συμβατό και με το Android Auto.

Η κυριότερη βελτίωση ήταν η τοποθέτηση του νέου συστήματος KERS στις εκδόσεις που εφοδιάζονται αποκλειστικά με κινητήρα εσωτερικής καύσης, δηλαδή σε όλες πλην της κορυφαίας plug-in υβριδικής έκδοσης T8. Για την ακρίβεια, το σύστημα επανάκτησης κινητικής ενέργειας κατά το φρενάρισμα, γνωστό ως KERS, προστέθηκε στους κινητήρες αυτούς, σηματοδοτώντας έτσι την υλοποίηση της στρατηγικής στροφής της Volvo προς την ηλεκτροκίνηση και τον τελικό εξηλεκτρισμό όλων των μοντέλων της, αλλά και τη βελτίωση της απόδοσης των κινητήρων της. Επίσημα, η Volvo υποστηρίζει ότι με το σύστημα KERS η κατανάλωση καυσίμου και οι εκπομπές ρύπων μειώθηκαν έως και 15%. Μάλιστα τα γνωστά διακριτικά T5, T6 και D5, θα αντικατασταθούν από τα B5, Β6 και B5 diesel.

Επίσης, ανάλογες βελτιώσεις ανακοινώθηκαν και για τα ήδη υφιστάμενα υβριδικά συστήματα της έκδοσης Τ8, για περαιτέρω βελτίωση της ηλεκτρικής αυτονομίας και της εξοικονόμησης καυσίμου. Συγκεκριμένα, η έκδοση Τ8 εφοδιάστηκε με μια νέα μπαταρία που αύξησε την αυτονομία του μοντέλου κατά 15%.

Στον τομέα της ασφάλειας, το XC90 απέκτησε τότε και το σύστημα Oncoming Lane Mitigation, το οποίο είχε εμφανιστεί για πρώτη φορά στο λίγο μικρότερο Volvo XC60, ενώ το σύστημα προειδοποίησης για ενδεχόμενη σύγκρουση κατά την αλλαγή πορείας σε διασταυρώσεις, προσέθεσε στις δυνατότητές του και την αυτόνομη πέδηση, λειτουργώντας πλέον τόσο προειδοποιητικά όσο και αποτρεπτικά.

Όπως ανακοινώθηκε τότε επίσημα, μετά το XC90 η τεχνολογία KERS σταδιακά θα καθιερωθεί και στα άλλα μοντέλα της Volvo, με τις εκδόσεις τους να αποκτούν επίσης το διακριτικό B μπροστά από τον αριθμό που υποδηλώνει την ταξινόμηση του κινητήρα στην κλίμακα ισχύος του κάθε μοντέλου.

### Τεχνικά στοιχεία

|  | T5 AWD | T6 AWD | T8 TWIN ENGINE AWD | D4 | D5 AWD |
| --- | --- | --- | --- | --- | --- |
| **Περίοδοςπαραγωγής** | 04/2015 – σήμερα | 01/2015 – σήμερα | 03/2015 – σήμερα | 2015 – σήμερα | 01/2015 – 05/2016 | 05/2016 – σήμερα |
| **Κινητήρες** |  4-κύλινδρος σε σειρά, βενζίνης.  | Plug-in υβριδικό: 4-κύλινδρος σε σειρά, βενζίνης, και ηλεκτροκινητήρας. |  4-κύλινδρος σε σειρά, πετρελαίου.  |
| **Τροφοδοσία** |  Turbo  |  Turbo & Kompressor  |  Bi-Turbo  | Bi-Turbo με μεταβλητή γεωμετρία τουρμπίνας | Bi-Turbo με μεταβλητή γεωμετρία τουρμπίνας |
| **Κυβισμός** |  1.969 cm³  |
| **Ισχύς** | 186 kW (254 PS) στις 5.500 rpm | 235 kW (320 PS) στις 5.700 rpm | 235 kW (320 PS) στις 5.700 rpm + 65 kW (87 PS) | 140 kW (190 PS) στις 4.250 rpm | 165 kW (225 PS) στις 4.250 rpm | 173 kW (235 PS) στις 4.000 rpm |
| **Ροπή** | 350 N·m στις 1.500–4.800 rpm | 400 N·m στις 2.200–5.400 rpm | 470 N·m στις 1.750–2.500 rpm + 150 N·m | 400 N·m στις 1.750–2.500 rpm | 470 N·m στις 1.750–2.500 rpm | 480 N·m στις 1.750–2.250 rpm |
| **Μετάδοση κίνησης** |  4-κίνηση  |  4-κίνηση  |  Κίνηση μπροστά  |  4-κίνηση  |
| **Κιβώτιο ταχυτήτων** |  8-τάχυτο αυτόματο Geartronic  |
| **Επιτάχυνση0–100 km/h** |  8,2 sec  |  6,5 sec  |  5,6 sec  |  9,2 sec  |  7,8 sec  |
| **Μέγιστηταχύτητα** |  215 km/h  |  230 km/h (με ηλεκτρονικό κόφτη)  |  205 km/h  |  220 km/h  |
| **Βάρος** | 2.107 – 2.141 kg | 2.078 – 2.125 kg | 2.350 kg | 2.052 – 2.087 kg | 2.082 – 2.130 kg | 2.130 – 2.171 kg |
| **Μέση κατανάλωση στα 100 km** | 7,5 λίτρα | 7,7 λίτρα | 2,1 λίτρα | 5,2 λίτρα |  5,7 λίτρα  |
| **Εκπομπές CO2** | 174 g/km | 179 g/km | 49 g/km | 136 g/km |  149 g/km  |
| **Προδιαγραφές ρύπων** |  Euro 6  |
|

Ειδικότερα για την τελική ταχύτητα, από τις 20 Μαΐου 2020 όλα τα νέα μοντέλα της Volvo απέκτησαν ηλεκτρονικό περιοριστή ταχύτητας στα 180 χιλιόμετρα την ώρα, για λόγους ασφαλείας κατά την οδήγηση.

Αντικατάσταση του XC90
----------------------

Δοκιμή ενός XC90 δεύτερης γενιάς με Σύστημα Αυτόνομης Οδήγησης στο Σαν Φρανσίσκο, το 2017.
Ο διάδοχος της δεύτερης γενιάς του XC90 παρουσιάστηκε επίσημα στις 9 Νοεμβρίου 2022 και είναι το αποκλειστικά 7-θέσιο Volvo EX90, το οποίο είναι πλήρως ηλεκτροκίνητο μοντέλο. Η παραγωγή του θα ξεκινήσει μέσα στο 2024 και θα κατασκευάζεται σε καινούριο εργοστάσιο στη Νότια Καρολίνα, ΗΠΑ. Μάλιστα έχει ανακοινωθεί επίσημα ήδη από το 2018 ότι μελλοντικώς θα προσφέρει έξτρα Αυτόνομη Οδήγηση Επιπέδου 4, με μέγιστο στην κλίμακα το 5 (το Επίπεδο 5 είναι η πλήρως αυτόνομη οδήγηση, στην οποία δεν υπάρχουν τιμόνι και πεντάλ).

Είναι αξιοσημείωτο ότι οι σχετικές δοκιμές με Σύστημα Αυτόνομης Οδήγησης έχουν ξεκινήσει ήδη από το Volvo XC90 δεύτερης γενιάς και ένα από αυτά φαίνεται στη διπλανή φωτογραφία. Μια ακόμα σημαντική παράμετρος, είναι ότι η Volvo έχει ήδη ανακοινώσει εκ των προτέρων ότι σε τυχόν τροχαίο που αποδειχθεί επίσημα ότι προκλήθηκε λόγω του λογισμικού της Αυτόνομης Οδήγησης, τότε θα αναλάβει η ίδια την νομική ευθύνη.

Ετήσιες πωλήσεις
----------------

Οι χρονολογίες δίνονται σε ημερολογιακά έτη και όχι σε σεζόν (model years).

Ετήσιος αριθμός πωλήσεων| Έτος | ΗΠΑ | Ευρώπη | Παγκόσμια |
| --- | --- | --- | --- |
| 2002 | 4.379 | 1.143 |  |
| 2003 | 35.791 | 17.587 |  |
| 2004 | 39.230 | 32.032 |  |
| 2005 | 36.025 | 35.179 |  |
| 2006 | 33.241 | 34.921 | 85.064 |
| 2007 | 31.358 | 27.961 | 79.140 |
| 2008 | 18.981 | 15.999 | 52.872 |
| 2009 | 10.757 | 11.252 | 32.754 |
| 2010 | 10.119 | 14.691 | 37.597 |
| 2011 | 10.609 | 13.216 | 39.631 |
| 2012 | 9.513 | 9.387 | 31.290 |
| 2013 | 6.845 | 7.690 | 23.784 |
| 2014 | 3.952 | 6.931 | 17.869 |
| 2015 | 12.777 | 20.487 | 43.102 |
| 2016 | 32.526 | 35.471 | 92.449 |
| 2017 | 30.996 | 30.367 | 87.518 |
| 2018 | 31.609 | 30.356 | 94.182 |
| 2019 | 35.760 | 29.252 | 100.729 |
| 2020 | 34.251 | 24.584 | 92.458 |
| 2021 | 38.657 | 29.339 | 108.231 |
| 2022 | 34.101 | 26.407 | 97.130 |
| 2023 | 39.920 |  | 107.549 |

Ακολουθεί ένας αντίστοιχος πίνακας, αν και δεν είναι πλήρης, για την εγχώρια αγορά της Σουηδίας.

Ετήσιος αριθμός πωλήσεων| Έτος | Σουηδία |
| --- | --- |
| 2002 |  |
| 2003 |  |
| 2004 |  |
| 2005 |  |
| 2006 | 1.883 |
| 2007 | 2.224 |
| 2008 | 905 |
| 2009 | 481 |
| 2010 | 785 |
| 2011 | 919 |
| 2012 | 716 |
| 2013 | 829 |
| 2014 | 947 |
| 2015 |  |
| 2016 |  |
| 2017 |  |
| 2018 | 2.559 |
| 2019 |  |
| 2020 |  |
| 2021 |  |
| 2022 |  |
| 2023 |  |

Αναφορές
--------

1. ↑  Huntingford, Steve (28 April 2023). «2023 Volvo EX90 electric SUV preview». *What Car?*.. Ανακτήθηκε στις 17 November 2023.
2. ↑  Chilton, Chris (9 Νοεμβρίου 2022). «2024 Volvo EX90 Is A Polestar 3 Electric SUV Dressed For A Court Appearance». *Carscoops* (στα Αγγλικά). Ανακτήθηκε στις 9 Νοεμβρίου 2022.
3. ↑  Nedelea, Andrei (9 Νοεμβρίου 2022). «Volvo EX90 Bows As Tech-Packed EV Replacement For XC90 SUV». *InsideEVs* (στα Αγγλικά). Ανακτήθηκε στις 9 Νοεμβρίου 2022.
4. ↑  http://www.thefreelibrary.com/ Frasher's odyssey
5. ↑  Pund, Dan (Ιανουαρίου 2001). «Volvo Adventure Concept Car». *Car and Driver*. Ανακτήθηκε στις 15 Ιουλίου 2012.
6. ↑  Lacy, Justin (29 Νοεμβρίου 2001). «First pics: Volvo joins the off-road boom». *GoAuto*. Αρχειοθετήθηκε από το πρωτότυπο στις 30 Ιουλίου 2017. Ανακτήθηκε στις 15 Ιουλίου 2012.
7. ↑  «Volvo XC90 - Creating the next generation SUV / Five world-firsts / More than 110 international awards». Αρχειοθετήθηκε από το πρωτότυπο στις 22 Φεβρουαρίου 2015. Ανακτήθηκε στις 25 Νοεμβρίου 2011.
8. ↑  www.media.volvocars.com/global/ Successful Volvo XC90 launch brightened a tough year for Volvo Car Corporation.
9. ↑  http://www.swedespeed.com/Volvo News/ 2004: a Record Year for Volvo Cars – Strong Increase on All Markets.
10. ↑  The 15 Most Popular Luxury Car Brands Online.
11. ↑  Πηγή: Kraftfahrt-Bundesamt (Ομοσπονδιακή Αρχή Οδικών Μεταφορών και Αυτοκινήτων της Γερμανίας).
12. ↑  «Αρχειοθετημένο αντίγραφο» (PDF). Αρχειοθετήθηκε από το πρωτότυπο (PDF) στις 18 Ιουλίου 2011. Ανακτήθηκε στις 4 Ιουνίου 2011.
13. ↑  «Volvo's goal: Conquest more luxury-vehicle buyers». Automotive News.[*νεκρός σύνδεσμος*]
14. ↑  Volvo XC90 I. 2002-2014. History of the Volvo Car.
15. ↑  ««1st gen. Volvo XC90 production stopped press release»». Αρχειοθετήθηκε από το πρωτότυπο στις 25 Σεπτεμβρίου 2014. Ανακτήθηκε στις 13 Ιουλίου 2014.
16. ↑  «Volvo XC90 Gets Minor Changes for 2010». Αρχειοθετήθηκε από το πρωτότυπο στις 28 Φεβρουαρίου 2010. Ανακτήθηκε στις 6 Ιουνίου 2011.
17. ↑  «Volvo XC90 - the «latecomer» that became Sweden's most valuable export product». Αρχειοθετήθηκε από το πρωτότυπο στις 22 Φεβρουαρίου 2015. Ανακτήθηκε στις 25 Νοεμβρίου 2011.
18. ↑  Hide Comments (1 Δεκεμβρίου 2002). «Mike Monticello, "2003 Volvo XC90 AWD T6 - Road Test", Road and Truck». Roadandtrack.com. Αρχειοθετήθηκε από το πρωτότυπο στις 13 Μαρτίου 2011. Ανακτήθηκε στις 9 Οκτωβρίου 2010.
19. ↑  «2003 Volvo XC90 – North American Truck of the Year,». Carpictures.com. 5 Ιανουαρίου 2003. Ανακτήθηκε στις 9 Οκτωβρίου 2010.
20. ↑  http://www.carinf.com/ Volvo XC90 D5
21. ↑  http://www.conceptcarz.com/ 2011 Volvo XC90 Specifications
22. ↑  Αποτελέσματα του Euro NCAP για το Volvo XC90 πρώτης γενιάς.
23. ↑  ««Volvo XC90 IIHS evaluation». www.iihs.org». Αρχειοθετήθηκε από το πρωτότυπο στις 3 Οκτωβρίου 2018. Ανακτήθηκε στις 16 Φεβρουαρίου 2019.
24. ↑  «Volvo XC90 T6 Transmission - CarSpace Automotive Forums». Townhall-talk.edmunds.com.. Retrieved 2009-07-21.
25. ↑  «2003 Volvo XC90 T6 Comments (r69842), Page 4». Carsurvey.org.. Retrieved 2009-07-21.
26. ↑  «2003 Volvo XC90 T6 Comments (r69842), Page 5». Carsurvey.org.. Retrieved 2009-07-21.
27. ↑  http://townhall-talk.edmunds.com/ Volvo XC90 T6 Transmission
28. ↑  «All-new XC90 will be the first Volvo built on the company's new Scalable Product Architecture» (στα αγγλικά). Volvo Cars of North America. 12 August 2014.. Ανακτήθηκε στις 14 November 2014.
29. ↑  Vijayenthiran, Viknesh (14 Μαρτίου 2013). «Bentley Interior Design Chief Robin Page Heads To Volvo». *motorauthority.com* (στα Αγγλικά). Ανακτήθηκε στις 14 Νοεμβρίου 2014.
30. ↑  Söderlind, Alrik (24 Μαρτίου 2018). «Bakom kulisserna när Volvo utvecklade nya XC90». *auto motor & sport* (στα Σουηδικά). Ανακτήθηκε στις 28 Ιουλίου 2021.
31. ↑  Potter, Brian (17 Δεκεμβρίου 2007). «Second Generation Volvo XC90 Canceled». *Motor1.com* (στα Αγγλικά). Ανακτήθηκε στις 28 Ιουλίου 2021.
32. ↑  Kurylko, Diana T. (14 May 2012). «Volvo's goal: Conquest more luxury-vehicle buyers» (στα αγγλικά). *Automotive News*. .
33. ↑  Ewing, Jack (26 August 2014). «Volvo Introduces Its First S.U.V. Made Under Chinese Ownership». *The New York Times*.. Ανακτήθηκε στις 26 August 2014.
34. ↑  www.nytimes.com/ «Volvo Introduces Its First S.U.V. Made Under Chinese Ownership.» By JACK EWING. Aug. 26, 2014.
35. ↑  New 2015 Volvo XC90 revealed in Paris: pics, specs, video and full details.
36. ↑  http://auto.in.gr/ «Νίκη από το αποδυτήρια» για το νέο Volvo XC90 - σταθερή αξία το XC60
37. ↑  http://auto.in.gr/ «To νέο XC90 ανεβάζει τους ρυθμούς στο εργοστάσιο Torslanda της Volvo»
38. ↑  http://auto.in.gr/ «Εταιρικό αυτοκίνητο της χρονιάς για το 2015 το Volvo XC90 στη Γερμανία»
39. ↑  www.motor1.com/news/ «Volvo XC90 Gets Standard Three-Row Layout In The U.S.» Dec 14, 2017, at 7:43am
40. ↑  Αποτελέσματα του Euro NCAP για το Volvo XC90 δεύτερης γενιάς.
41. ↑  ««Volvo XC90 IIHS evaluation». www.iihs.org». Αρχειοθετήθηκε από το πρωτότυπο στις 3 Οκτωβρίου 2018. Ανακτήθηκε στις 16 Φεβρουαρίου 2019.
42. ↑  http://auto.in.gr/ «Volvo XC90 T8 2015: Ισχύς 407 ίππων και 49 γρ./χλμ. εκπομπών CO2 για την plug-in υβριδική έκδοση»
43. ↑  www.gocar.gr/ «Ανανέωση για το Volvo XC90. Με τεχνολογία ανάκτησης ενέργειας κατά το φρενάρισμα».
44. ↑  www.in.gr/ «Σύστημα εξοικονόμησης ενέργειας KERS αποκτά το Volvo XC90».
45. ↑  Chilton, Chris (9 Νοεμβρίου 2022). «2024 Volvo EX90 Is A Polestar 3 Electric SUV Dressed For A Court Appearance». *Carscoops* (στα Αγγλικά). Ανακτήθηκε στις 9 Νοεμβρίου 2022.
46. ↑  Nedelea, Andrei (9 Νοεμβρίου 2022). «Volvo EX90 Bows As Tech-Packed EV Replacement For XC90 SUV». *InsideEVs* (στα Αγγλικά). Ανακτήθηκε στις 9 Νοεμβρίου 2022.
47. ↑  www.motor1.com/news/ «Next Volvo XC90 Coming 2021 With Level 4 Autonomous Driving Tech». Jun 21, 2018, at 3:53 am.
48. ↑  «About Volvo - Sales Volumes - Volvo Car USA Newsroom». *volvocars.com* (στα Αγγλικά). 21 Ιανουαρίου 2020. Ανακτήθηκε στις 26 Σεπτεμβρίου 2021.
49. ↑  «Volvo XC90 Sales Figures». *goodcarbadcar.net* (στα Αγγλικά). Ανακτήθηκε στις 14 Ιανουαρίου 2024.
50. ↑  «About Volvo - Sales Volumes - Volvo Cars Global Media Newsroom». *volvocars.com* (στα Αγγλικά). Volvo Car Corporation. 21 Ιανουαρίου 2020. Ανακτήθηκε στις 26 Σεπτεμβρίου 2021.
51. ↑  «Försäljningssiffror - Om Volvo - Försäljningssiffror - Volvo Car Sverige AB Newsroom». *volvocars.com* (στα Σουηδικά). Volvo Car Corporation. 21 Ιανουαρίου 2020. Ανακτήθηκε στις 21 Ιανουαρίου 2020.

Πηγές
-----

* Γνωριμία με το Volvo XC90 (4Τροχοί - Οκτώβριος 2002)
* Volvo XC90 T6 - BMW X5 3.0i (4Τροχοί - Μάρτιος 2003)
* Στη Φινλανδία με Volvo XC90 V8 & V50 Τ5 ΑWD (4Τροχοί - Μάρτιος 2005)
* 2003-2014 Volvo XC90 by Consumerguide.com (αναφέρεται στο Volvo XC90 Αμερικανικών προδιαγραφών)
* 2003-2014 Volvo XC90 by Cars.com (αναφέρεται στο Volvo XC90 Αμερικανικών προδιαγραφών)
* Volvo XC90 – Versions and Engines by year (2002 to 2014)
* 2003 XC90 Gallery - FamilyCar.com
* 2003 Volvo XC90 T6 Road Test - FamilyCar.com Αρχειοθετήθηκε 2014-02-12 στο Wayback Machine.
* 2005 XC90 V8 Gallery - FamilyCar.com[*νεκρός σύνδεσμος*]
* 2005 Volvo XC90 V8 Road Test - FamilyCar.com Αρχειοθετήθηκε 2014-08-02 στο Wayback Machine.
* www.autoexpress.co.uk/ New 2015 Volvo XC90 revealed: pics, specs, video and full details.
* 10 Cool Facts About the All-New 2016 Volvo XC90 - MotorTrend.com
* 10 Things You Didn't Know About the 2016 Volvo XC90 - Principle-auto.com

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Volvo XC90** |

* Η επίσημη ελληνική ιστοσελίδα του Volvo XC90 Αρχειοθετήθηκε 2016-10-24 στο Wayback Machine.
* Η επίσημη διεθνής ιστοσελίδα του Volvo XC90 Αρχειοθετήθηκε 2016-10-24 στο Wayback Machine.

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Μοντέλα αυτοκινήτων Volvo |
| --- |
|  |
| Σημερινά μοντέλα | 
* S60
* S90
* V60
* V90
* XC40
* XC60
* XC90
 |
|  |
| Ιστορικά μοντέλα | 
* ÖV4
* 66
* 120
* 130
* 140
* 164
* 220
* 240
* 260
* 340/360
* 440
* 460
* 480
* 740
* 760
* 780
* 850
* 940/960
* C30
* C70
* P210
* P1800
* P1800 ES
* P1900
* PV4
* PV36
* PV51
* PV60
* PV444
* PV445
* PV544
* PV650
* PV800
* S40
* S70
* S80
* TP21
* TR670
* V40
* V50
* V70
* XC70
 |

 |